கேள்வி: எவ்ரி டே (திரைப்படம்) - கதைச் சுருக்கம் பற்றி நீங்கள் என்ன அறிந்துள்ளீர்கள்?
பதில்: கூச்ச சுபாவம் கொண்ட பதின்ம வயதுப் பெண்ணொருத்தி காதல் கொள்கிறாள். ஆனால், தான் நேசிக்கும் காதலனுக்கும் அவனது அப்போதைய உடலுக்கும் தொடர்பில்லை எனத் தெரியவரும்போது அதிர்ச்சியடைகிறாள். அன்று மட்டுமல்ல, ஒவ்வொரு நாள் புலரும்போதும் அவளைக் காதலிக்கும் ஆவி புதிய உடல் ஒன்றில் தனது நாளைத் தொடங்குகிறது. அவளுக்கு மட்டுமல்ல, அவளது காதலனான அந்த ஆவிக்கும் இந்த நாளை எந்த உடலில் புகுவோம் என்பதை முன்கூட்டியே கணிக்க முடியாது. ஆவியின் தேகப் பயணமும் அதைத் தேடும் அவளின் ஊகப் பயணமுமாக, ஒவ்வொரு நாளும் தங்களைப் புதிதாய்க் கண்டடைந்து காதலைக் கொண்டாடுகிறார்கள். ஆண், பெண், கறுப்பு, சிவப்பு, ஒல்லி, குண்டு என்று உடலின் அடையாளங்களைக் கடந்து தினசரி புதுப்புதிதாக சுவையாக தொடரும் நேசிப்பின் சுவாரசியமே, அவர்களின் காதலுக்கு எதிராகவும் உள்ளது.